LV Eiropas Savienības Oficiālais Vēstnesis C 329/3

Grozījumu pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 329/04)

Šī publikācija dod tiesības izteikt iebildumus pret grozījumu pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA/AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

GUIJUELO

ES Nr.: ES-PDO-0117-01320 – 10.3.2015.

ACVN ( X ) AĢIN ( )

1. Pieteikuma iesniedzēja grupa un tās likumīgās intereses

Consejo Regulador D.O.P. Guijuelo (Regulatīvā padome ACVN Guijuelo)

2. Dalībvalsts vai trešā valsts

Spānija

3. Produkta specifikācijas nodaļa, kurā izdarīti grozījumi

— ☐ Produkta nosaukums — ☒ Produkta apraksts — ☒ Ģeogrāfiskais apgabals — ☒ Izcelsmes apliecinājums — ☒ Ražošanas metode — ☐ Saikne — ☒ Marķējums — ☐ Cita [norādīt]

4. Grozījuma vai grozījumu veids

— ☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu. — ☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

Tika atzīts par lietderīgu veikt vispārīgas izmaiņas visā dokumentā, aizstājot “reģistrētā” operatora jēdzienu ar jēdzienu par operatoru, kas “ierakstīts pārvaldes struktūras glabātos reģistros, kur var reģistrēties visi operatori, kuri atrodas noteiktā ģeogrāfiskā apgabalā un atbilst specifikācijas prasībām”.

Izdarītie grozījumi un to iemesli ir izklāstīti turpmāk. Vecās specifikācijas oriģinālais teksts, kas tiek aizstāts, ir iekrāsots sarkanā krāsā, bet jaunajai specifikācijai pievienotais teksts ir iekrāsots zilā krāsā.

B. PRODUKTA APRAKSTS

Grozījumi ir izdarīti attiecībā uz cūku šķirni, kas piemērota aizsargātā produkta ražošanai, un cūku barošanu, lai saskaņotu specifikāciju ar Karaļa dekrētu Nr. 4/2014 “Kvalitātes standarts Ibērijas (Ibérico) cūkgaļai, cūkas šķiņķim, lāpstiņai un kaltētai muguras karbonādei”, tomēr cūkām joprojām jābūt vismaz 75 % Ibērijas asiņu.

Pašreizējās specifikācijas redakcija ir šāda:

“Cūkām, kas piemērotas šajā ACVN minēto šķiņķu un lāpstiņu ražošanai, jāpieder Ibērijas šķirnei vai tās var būt krustojumi ar 75 % Ibērijas šķirnes asiņu un 25 % Duroc-Jersey šķirnes asiņu.

Turpmāk minēto kategoriju pamatā ir cūku barošanas veids pirms nokaušanas un attiecīgajā apgabalā lietotā terminoloģija.

a) Ar ozolzīlēm barotās vai barošanu ar ozolzīlēm pabeigušās cūkas – tās ir cūkas, kas paredzētas nokaušanai uzreiz pēc tam, kad ir pabeigta barošana ar ozolzīlēm.

b) Cūkas, kuras barotas jauktā veidā vai kuru barošana pabeigta jauktā veidā – kad šīs cūkas ir sasniegušas noteiktu svaru, barojot ar ozolzīlēm, to svars pirms nokaušanas tiek palielināts ne vairāk kā par 30 %, barojot ar barību, ko atļāvusi Regulatīvā padome.

c) Cūkas, kuras barotas ar rupjo lopbarību vai kuru barošana pabeigta ar rupjo lopbarību – kad šīs cūkas ir sasniegušas noteiktu svaru, barojot vai nu ar ozolzīlēm, vai ar lopbarību, to svars pirms nokaušanas tiek palielināts par vairāk nekā 30 %, barojot ar barību, ko atļāvusi Regulatīvā padome.”

Grozītā redakcija ir šāda:

“Šķiņķiem un lāpstiņām, uz ko attiecas aizsargātais cilmes vietas nosaukums Guijuelo, pilnībā jāatbilst šai specifikācijai un spēkā esošajiem valsts tiesību aktiem par Ibērijas cūku audzēšanu un no Ibērijas cūkām iegūto produktu apstrādi.

Cūkām, kas piemērotas šajā ACVN minēto šķiņķu un lāpstiņu ražošanai, jāpieder Ibērijas šķirnei vai tās var būt valsts tiesību aktos atļautie Ibērijas un Duroc šķirņu krustojumi ar vismaz 75 % Ibērijas šķirnes asiņu.

Turpmāk minēto kategoriju pamatā ir cūkas šķirne, barošanas veids un kopšanas veids pirms nokaušanas.

d) 100 % Ibērijas cūkas, kas barotas ar ozolzīlēm. Šīs cūkas ir tīršķirnes Ibērijas cūkas un tās cēlušās no vaislas cūkām, kas ir reģistrētas ciltsgrāmatā. Attiecībā uz kopšanu un barošanu tām nepieciešama inspekcijas struktūras apliecība, ka šīs cūkas ir “barotas ar ozolzīlēm”. Kopšanai un barošanai jāatbilst turpmāk minētajām prasībām. Zemesgabaliem un laukumiem, kuros šīs cūkas barojas, jābūt ierakstītiem Lauksaimniecības zemesgabalu ģeogrāfiskās informācijas sistēmā (SIGPAC) kā piemērotiem ar ozolzīlēm barotu dzīvnieku nobarošanai. Laikā, kad tās baro ar ozolzīlēm, jāizmanto dehesa (ozolu audžu) dabiskie resursi saskaņā ar piemērojamo kvalitātes standartu Ibērijas (Ibérico) cūkgaļai, cūkas šķiņķim, lāpstiņai un kaltētai muguras karbonādei. Barošanai ar ozolzīlēm jāsākas laikā no 1. oktobra līdz 15. decembrim, un kaušanai jānotiek laikā no 15. decembra līdz 31. martam. Minimālās prasības cūku svaram un vecumam ir šādas: — vidējam ganāmpulka svaram, uzsākot barošanu ar ozolzīlēm, jābūt no 92 līdz 115 kg, — barojot ar ozolzīlēm, cūkām jānobarojas vismaz par 46 kg vairāk nekā 60 dienu laikā, — minimālais kaušanas vecums ir 14 mēneši, — atsevišķajiem liemeņiem ir jāsver vismaz 108 kg.

e) 75 % Ibērijas cūkas, kas barotas ar ozolzīlēm. Šo cūku vecāki ir Ibērijas šķirnes sivēnmāte, kas reģistrēta ciltsgrāmatā, un vaislas kuilis, kas ir krustojums (Ibērijas šķirnes māte un Duroc šķirnes tēvs, kas abi reģistrēti attiecīgās savas šķirnes ciltsgrāmatās). Attiecībā uz kopšanu un barošanu tām nepieciešama inspekcijas struktūras apliecība, ka šīs cūkas ir “barotas ar ozolzīlēm”. Kopšanai un barošanai jāatbilst turpmāk minētajām prasībām. Zemesgabaliem un laukumiem, kuros šīs cūkas barojas, jābūt ierakstītiem Lauksaimniecības zemesgabalu ģeogrāfiskās informācijas sistēmā (SIGPAC) kā piemērotiem ar ozolzīlēm barotu dzīvnieku nobarošanai. Laikā, kad cūkas baro ar ozolzīlēm, jāizmanto dehesa dabiskie resursi saskaņā ar piemērojamo kvalitātes standartu Ibērijas (Ibérico) cūkgaļai, cūkas šķiņķim, lāpstiņai un kaltētai muguras karbonādei. Barošanai ar ozolzīlēm jāsākas laikā no 1. oktobra līdz 15. decembrim, un kaušanai jānotiek laikā no 15. decembra līdz 31. martam. Minimālās prasības cūku svaram un vecumam ir šādas: — vidējam ganāmpulka svaram, uzsākot barošanu ar ozolzīlēm, jābūt no 92 līdz 115 kg, — barojot ar ozolzīlēm, cūkām jānobarojas vismaz par 46 kg vairāk nekā 60 dienu laikā, — minimālais kaušanas vecums ir 14 mēneši, — atsevišķajiem liemeņiem ir jāsver vismaz 115 kg.

f) Ganītas, ar rupjo lopbarību barotas Ibērijas šķirnes cūkas. Šīs cūkas ir vai nu tīršķirnes Ibērijas cūkas, kuru vecāki abi ir ciltsgrāmatā reģistrēti kuiļi un sivēnmātes, vai krustojumi ar 75 % Ibērijas šķirnes asiņu, kuru vecāki ir ciltsgrāmatā reģistrētas Ibērijas šķirnes sivēnmātes un vaislas kuiļi, kas ir krustojumi (Ibērijas šķirnes māte un Duroc šķirnes tēvs, kas abi reģistrēti attiecīgās savas šķirnes ciltsgrāmatās). Attiecībā uz kopšanu un barošanu tām nepieciešama inspekcijas struktūras apliecība, ka šīs cūkas ir “ganītas, ar rupjo lopbarību barotas” cūkas. Kopšanai un barošanai jāatbilst turpmāk minētajām prasībām. Cūkas var nobarot ekstensīvās nobarošanas saimniecībās, kurām jāatbilst spēkā esošajiem valsts tiesību aktiem, vai intensīvās āra nobarošanas saimniecībās, kurās var būt arī pārsegtas platības. Nobarojamām cūkām ar dzīvsvaru vairāk nekā 110 kg nobarošanas posmā nepieciešams kopējais brīvais grīdas laukums vismaz 100 m2 uz vienu dzīvnieku. Minimālais turēšanas ilgums šādās saimniecībās ir 60 dienas pirms kaušanas. Minimālais kaušanas vecums ir 12 mēneši. Tīršķirnes Ibērijas šķirnes cūku atsevišķajiem liemeņiem ir jāsver vismaz 108 kg un cūku ar 75 % Ibērijas šķirnes asiņu liemeņiem – vismaz 115 kg.

Šķiņķi un lāpstiņas tiek klasificētas atkarībā no dažādām cūku kategorijām un minimālā apstrādes laika, kas nepieciešams produkta sagatavošanai tirgum.”

Šķiņķu un lāpstiņu minimālais svars tirdzniecībā ir izmainīts, lai saskaņotu to ar iepriekš minēto Ibērijas (Ibérico) šķirnes produktu kvalitātes standartu, lai gan attiecībā uz dažām kategorijām specifikācijā ir paredzēti papildu ierobežojumi.

Pašreizējās specifikācijas redakcija ir šāda:

Turpmāk minētās šķiņķa kategorijas ir noteiktas, pamatojoties uz cūkas šķirni un barošanas veidu, kas ir galvenie faktori, nosakot šķiņķa kvalitāti.

I kategorija. Ibērijas šķirnes ozolzīļu barojuma šķiņķis no gadu vecām cūkām, kas barotas ar lopbarību, rugājiem un zāli, kamēr sasniedz 80 kg svaru, un pēc tam papildus piebarotas līdz 160–180 kg svaram, barojot kalnu ganībās ar zāli un ozolzīlēm.

II kategorija. Ibērijas šķirnes šķiņķis no gadu vecām cūkām, kas barotas ar lopbarību, rugājiem un zāli, kamēr sasniedz 80 kg svaru, un pēc tam papildus piebarotas līdz 160–180 kg svaram, barojot ar ozolzīlēm, kalnu ganību zāli un lopbarību vai tikai ar lopbarību.

ACVN Guijuelo šķiņķiem un lāpstiņām ir turpmāk minētās īpašības.

Ārējais izskats – iegareni, stilizēti, ar izveidotu formu un kājas daļu.

Svars – vismaz 4,5 kg šķiņķiem un 3,5 kg lāpstiņām.

Grozītā redakcija ir šāda:

“Atkarībā no dzīvnieku klasifikācijas šķiņķi un lāpstiņas tirdzniecībai tiek iedalītas turpmāk minētajās kategorijās. I kategorija. 100 % Ibērijas šķirnes ozolzīļu barojuma šķiņķis no 100 % Ibērijas šķirnes cūkām. Gataviem šķiņķiem ir jāsver vairāk nekā 6,5 kg, un ražošanas procesam ir jānotiek vismaz 730 dienas. Ja šīs kategorijas šķiņķa ražošanas procesa minimālais ilgums pārsniedz 800 dienas, marķējumā pēc izvēles var iekļaut vārdus “Gran Selección” tajā pašā vizuālajā laukā, kur norādīts tirdzniecības nosaukums. 100 % Ibērijas šķirnes ozolzīļu barojuma lāpstiņa no 100 % Ibērijas šķirnes cūkām. Gatavām lāpstiņām ir jāsver vairāk nekā 3,7 kg, un ražošanas procesam ir jānotiek vismaz 365 dienas. Ja šīs kategorijas lāpstiņu ražošanas procesa minimālais ilgums pārsniedz 425 dienas, marķējumā pēc izvēles var iekļaut vārdus “Gran Selección” tajā pašā vizuālajā laukā, kur norādīts tirdzniecības nosaukums. II kategorija. Ibērijas šķirnes ozolzīļu barojuma šķiņķis no 75 % Ibērijas šķirnes cūkām. Gataviem šķiņķiem ir jāsver vairāk nekā 7 kg, un ražošanas procesam ir jānotiek vismaz 730 dienas. Ja šīs kategorijas šķiņķa ražošanas procesa minimālais ilgums pārsniedz 800 dienas, marķējumā pēc izvēles var iekļaut vārdus “Gran Selección” tajā pašā vizuālajā laukā, kur norādīts tirdzniecības nosaukums. Ibērijas šķirnes ozolzīļu barojuma lāpstiņa no 75 % Ibērijas šķirnes cūkām. Gatavām lāpstiņām ir jāsver vairāk nekā 4 kg, un ražošanas procesam ir jānotiek vismaz 365 dienas. Ja šīs kategorijas lāpstiņu ražošanas procesa minimālais ilgums pārsniedz 425 dienas, marķējumā pēc izvēles var iekļaut vārdus “Gran Selección” tajā pašā vizuālajā laukā, kur norādīts tirdzniecības nosaukums. III kategorija. Ibērijas šķirnes ganījuma, rupjās lopbarības barojuma šķiņķis no cūkām ar vismaz 75 % Ibērijas šķirnes asiņu. Gataviem šķiņķiem ir jāsver vairāk nekā 6,5 kg attiecībā uz 100 % Ibērijas šķirnes šķiņķi un 7 kg attiecībā uz 75 % Ibērijas šķirnes šķiņķi, un ražošanas procesam ir jānotiek vismaz 730 dienas. Ibērijas šķirnes ganījuma, rupjās lopbarības barojuma lāpstiņa no cūkām ar vismaz 75 % Ibērijas šķirnes asiņu. Gatavām lāpstiņām ir jāsver vairāk nekā 3,7 kg attiecībā uz 100 % Ibērijas šķirnes lāpstiņu un 4 kg attiecībā uz 75 % Ibērijas šķirnes lāpstiņu, un ražošanas procesam ir jānotiek vismaz 365 dienas.”

C. ĢEOGRĀFISKAIS APGABALS

Grozījums attiecībā uz ģeogrāfisko apgabalu tika izdarīts, lai labotu tipogrāfijas kļūdu, jo ražošanas apgabalā faktiski ir 78 (septiņdesmit astoņas) pašvaldības.

Pašreizējās specifikācijas redakcija ir šāda:

Apstrādes apgabals sastāv no 77 šādām pašvaldībām, kas atrodas Salamankas (Salamanca) provinces dienvidaustrumu daļā: Alberca (La), Aldeacipreste, Aldeanuela de la Sierra, Aldeavieja de Tormes, Bastida (La), Béjar, Cabaco (El), Cabeza de Béjar (La), Cabezuela de Salvatierra, Campillo de Salvatierra, Calzada de Béjar, Candelario, Cantagallo, Casafranca, Casas del Conde (Las), Cepeda, Cereceda de la Sierra, Cerro (El), Cespedosa, Cilleros de la Bastida, Colmenar de Montemayor, Cristóbal, Endrinal de la Sierra, Escurial de la Sierra, Frades de la Sierra, Fresnedoso, Fuenterroble de Salvatierra, Fuentes de Béjar, Garcibuey, Guijo de Ávila, Guijuelo, Herguijuela de la Sierra, Herguijuela del Campo, Horcajo de Montemayor, Hoya (La), Lagunilla, Ledrada, Linares de Riofrío, Madroñal, Miranda del Castañar, Mogarraz, Molinillo, Monforte de la Sierra, Monleón, Montemayor del Río, Navacarros, Nava de Béjar, Nava de Francia, Navalmoral de Béjar, Navarredonda de la Rinconada, Palacios de Salvatierra, Peñacaballera, Peromingo, Pinedas, Puebla de San Medel, Puerto de Béjar, Rinconada de la Sierra (La), Sanchotello, San Esteban de la Sierra, San Martín de Castañar, San Miguel de Robledo, San Miguel de Valero, Santibáñez de la Sierra, Santos (Los), Sequeros, Sierpe (La), Sorihuela, Sotoserrano, Tamanes, Tejeda y Segoyuela, Tornadizos, Valdefuentes de Sangusín, Valdehijaderos, Valdelacasa, Valdelageve, Valero, Valverde de Valdelacasa un Villanueva del Conde.

Grozītā redakcija ir šāda:

Apstrādes apgabals sastāv no 78 šādām pašvaldībām, kas atrodas Salamankas (Salamanca) provinces dienvidaustrumu daļā: Alberca (La), Aldeacipreste, Aldeanuela de la Sierra, Aldeavieja de Tormes, Bastida (La), Béjar, Cabaco (El), Cabeza de Béjar (La), Cabezuela de Salvatierra, Campillo de Salvatierra, Calzada de Béjar, Candelario, Cantagallo, Casafranca, Casas del Conde (Las), Cepeda, Cereceda de la Sierra, Cerro (El), Cespedosa, Cilleros de la Bastida, Colmenar de Montemayor, Cristóbal, Endrinal de la Sierra, Escurial de la Sierra, Frades de la Sierra, Fresnedoso, Fuenterroble de Salvatierra, Fuentes de Béjar, Garcibuey, Guijo de Ávila, Guijuelo, Herguijuela de la Sierra, Herguijuela del Campo, Horcajo de Montemayor, Hoya (La), Lagunilla, Ledrada, Linares de Riofrío, Madroñal, Miranda del Castañar, Mogarraz, Molinillo, Monforte de la Sierra, Monleón, Montemayor del Río, Navacarros, Nava de Béjar, Nava de Francia, Navalmoral de Béjar, Navarredonda de la Rinconada, Palacios de Salvatierra, Peñacaballera, Peromingo, Pinedas, Puebla de San Medel, Puerto de Béjar, Rinconada de la Sierra (La), Sanchotello, San Esteban de la Sierra, San Martín de Castañar, San Miguel de Robledo, San Miguel de Valero, Santibáñez de la Sierra, Santos (Los), Sequeros, Sierpe (La), Sorihuela, Sotoserrano, Tamanes, Tejeda y Segoyuela, Tornadizos, Valdefuentes de Sangusín, Valdehijaderos, Valdelacasa, Valdelageve, Valero, Valverde de Valdelacasa un Villanueva del Conde.

D. IZCELSMES APLIECINĀJUMS

Šī nodaļa, kurā izklāstīti pierādījumi par produkta izcelsmi apgabalā, tiek grozīta, svītrojot rindkopu par patērētāja nespēju pārliecināties par produkta izcelsmi, jo izcelsmes garantiju nodrošina tikai Regulatīvā padome.

Pašreizējās specifikācijas teksts, kas tiek aizstāts, ir šāds:

Tomēr ar minētajām īpašībām nepietiek, lai varētu garantēt produkta izcelsmi, jo tikai vietējie patērētāji vai tie, kuri patērē šo produktu regulāri, spēj identificēt produktu kā tādu. Tādēļ tā izcelsme ir jāgarantē.

— Apstākļi pirms kaušanas bija jāgroza, lai tos saskaņotu ar dzīvnieku labturības tiesību aktiem, kas ir spēkā valsts un Kopienas līmenī.

— Šķiņķu un lāpstiņu marķējums tika mainīts, lai to saskaņotu ar Karaļa dekrētu Nr. 4/2014 “Kvalitātes standarts Ibērijas (Ibérico) cūkgaļai, cūkas šķiņķim, lāpstiņai un kaltētai muguras karbonādei”.

— Lai varētu uzraudzīt šķiņķu un lāpstiņu apstrādi, Regulatīvā padome tika aizstāta ar vadības struktūru saskaņā ar provizorisko likumprojektu par izcelsmes apzīmējumiem, kas piemērojams visos autonomajos apgabalos.

— Rindkopa par būtiskajām pārbaudēm, kas veicamas galaproduktam, tika svītrota, jo novērtējamās produkta īpašības jau bija raksturotas.

— Grozījums tika izdarīts tās rindkopas redakcijā, kura paredzēja, ka pēc visu iepriekš minēto pārbaužu pabeigšanas un šķiņķa novērtēšanas to laiž tirgū ar izcelsmes garantiju, kas veidota kā numurēti zīmogi un uzlīmes. Šī redakcija tika grozīta, lai izskaidrotu izcelsmes garantiju un izpildītu prasības, kas paredzētas Karaļa dekrētā Nr. 4/2014 “Kvalitātes standarts Ibērijas (Ibérico) cūkgaļai, cūkas šķiņķim, lāpstiņai un kaltētai muguras karbonādei”.

Pašreizējās specifikācijas redakcija ir šāda:

1. Šķiņķiem un lāpstiņām ir jābūt iegūtām vienīgi no Ibērijas šķirnes cūkām vai krustojumiem ar 75 % Ibērijas šķirnes asiņu un 25 % Duroc-Jersey šķirnes asiņu, kas audzēti reģistrētās lopkopības saimniecībās, kuras atrodas ražošanas apgabalā.

2. Kautuvēm ir jāatrodas apstrādes apgabalā un jāatbilst tehniskajiem un sanitārajiem nosacījumiem, kas paredzēti spēkā esošajos tiesību aktos un šajos noteikumos. Pirms kaušanas dzīvniekam vismaz 12 stundas ir jāuzturas kautuvē, lai pārvarētu transportēšanas laikā iegūto nogurumu un nodrošinātu, ka tam ir minimālie muskuļu glikogēna krājumi. Regulatīvajai padomei ir jāuztur reģistrs ar visām kautuvēm, kur kauj cūkas, kuru kājas ir piemērotas aizsardzībai ar šo ACVN. Šajā reģistrā ir jāiekļauj uzņēmuma nosaukums, atrašanās vieta un ražotne, kā arī jebkura cita informācija, kas nepieciešama pareizai ražotnes identificēšanai un reģistrēšanai.

3. Šķiņķi un lāpstiņas, uz ko attiecas šis ACVN, ir jāapstrādā reģistrētās žāvēšanas nojumēs un pagrabos, ko pārbauda Regulatīvā padome.

4. Galaproduktam var veikt attiecīgas pārbaudes, lai varētu garantēt tā kvalitāti.

5. Pēc visu iepriekš minēto pārbaužu pabeigšanas un šķiņķa novērtēšanas to laiž tirgū ar izcelsmes garantiju, kas veidota kā Regulatīvās padomes numurēti zīmogi un uzlīmes.

Grozītā redakcija ir šāda:

Atkarībā no cūku klasifikācijas šķiņķi un lāpstiņas tirdzniecībai tiek iedalītas turpmāk minētajās kategorijās.

1. Šķiņķi un lāpstiņas, uz ko attiecas šis ACVN, ir jāiegūst vienīgi no tīršķirnes Ibērijas šķirnes cūkām vai valsts tiesību aktu atļautiem Ibērijas un Duroc šķirnes krustojumiem ar vismaz 75 % Ibērijas šķirnes asiņu, kuri audzēti lopkopības saimniecībās, kas iekļautas vadības struktūras uzturētos reģistros, kur var reģistrēties jebkura saimniecība, kura atrodas noteiktajā ģeogrāfiskajā apgabalā un atbilst specifikācijas prasībām.

2. Kautuvēm ir jāatrodas apstrādes apgabalā un jāatbilst tehniskajiem un sanitārajiem nosacījumiem, kas paredzēti spēkā esošajos tiesību aktos. Pirms kaušanas dzīvniekiem ir jāļauj atpūsties apstākļos, kas paredzēti spēkā esošajos tiesību aktos par dzīvnieku kaušanu un labturību. Dzīvniekiem ir jāsaglabā krotālijas, lai varētu identificēt izcelsmes saimniecību un nodrošināt, ka zīmogi garantē pietiekamu izsekojamību no saimniecības līdz gatavam produktam. Vadības struktūrai ir jāuztur reģistrs ar visām kautuvēm, kur kauj cūkas, kuru kājas ir piemērotas aizsardzībai ar šo ACVN. Šajā reģistrā ir jāiekļauj uzņēmuma nosaukums, atrašanās vieta un ražotne, kā arī jebkura cita informācija, kas nepieciešama pareizai ražotnes identificēšanai un reģistrēšanai. Kautuvē visām priekškājām un pakaļkājām, no kurām tiks pagatavoti aizsargātie šķiņķi un lāpstiņas, ir jāpiestiprina numurēts zīmogs, kura numurs kautuves izsekojamības reģistrācijas ierakstos viennozīmīgi atbilst kaušanas partijai, saimniecības partijai un barības partijai. Zīmogā ir pamanāmi jāattēlo ACVN Guijuelo nosaukums un/vai logotips, kura krāsām ir jāatbilst tām, kas paredzētas kvalitātes standartā Ibērijas (Ibérico) cūkgaļai, cūkas šķiņķim, lāpstiņai un kaltētai muguras karbonādei.

3. Šķiņķi un lāpstiņas, uz ko attiecas šis ACVN, ir jāapstrādā žāvēšanas nojumēs un pagrabos, kas iekļauti vadības struktūras uzturētos reģistros, kur var reģistrēties jebkurš operators, kurš atrodas noteiktajā ģeogrāfiskajā apgabalā un atbilst specifikācijas prasībām.

4. Pabeidzot ražošanas procesu, visiem aizsargātajiem šķiņķiem un lāpstiņām ir jāpiestiprina numurētas uzlīmes, kuru numurs atbilst numuram zīmogā, kur pamanāmi jāattēlo ACVN Guijuelo nosaukums un logotips, kā arī produkta kategorija, izmantojot tirdzniecības nosaukumus un izvēles tekstu, kas paredzēts B nodaļā, un ES simbols. Pēc visu iepriekš minēto pārbaužu pabeigšanas un šķiņķu un lāpstiņu novērtēšanas tās laiž tirgū ar izcelsmes garantiju, kas veidota kā numurēti zīmogi un uzlīmes saistībā ar ACVN Guijuelo.

E. RAŽOŠANAS METODE

Grozījums attiecībā uz ražošanas posmiem ir paredzēts, lai atjauninātu un paskaidrotu šķiņķu un lāpstiņu nosaukumus, ņemot vērā tehniskos kritērijus, kas atbilst mūsdienās lietotajiem apzīmējumiem.

Jaunajā nodaļā par novecināšanu, ko parasti pazīst kā paso a bodega (“pagraba posmu”), ir iekļauta tabula, kurā norādīts izcirtņu asins svars, pagrabā pavadītais laiks un aptuvenais svars, atstājot pagrabu. Tā bija jāgroza, lai saskaņotu ar Karaļa dekrētu Nr. 4/2014 “Kvalitātes standarts Ibērijas (Ibérico) cūkgaļai, cūkas šķiņķim, lāpstiņai un kaltētai muguras karbonādei”, izveidojot saikni starp liemeņu minimālo svaru kaušanas brīdī un kaltētu šķiņķu un lāpstiņu minimālo svaru, atkarībā no Ibērijas šķirnes asiņu procenta.

Atkaulošana, rīvēšana, filejas atdalīšana, sagriešana šķēlēs utt. tika iekļauta, lai ņemtu vērā patērētāju jauno pieprasījumu un jaunos formātus, kuros šos produktus piedāvā tirdzniecībai.

Pašreizējās specifikācijas redakcija ir šāda:

Cūkas, kas paredzētas Guijuelo šķiņķu un lāpstiņu ražošanai, audzē reģistrētās saimniecībās, kas atbilst B nodaļas nosacījumiem.

Pēc priekškāju un pakaļkāju atdalīšanas sākas kaltēšanas process. Tas sastāv no turpmāk minētajiem pieciem posmiem – sālīšanas, mazgāšanas, formas izveides, izturēšanas un žāvēšanas.

Sālīšana – tā nozīmē muskuļu audu apkaisīšanu ar sāli, lai sekmētu cūkas kāju dehidrāciju un pareizu saglabāšanos. Šajā posmā ir nepieciešama 1 diena/kg šķiņķa vai lāpstiņas.

Mazgāšana – šķiņķi vai lāpstiņu nomazgā ar siltu ūdeni, lai noņemtu virsmai pielipušo sāli pirms ievietošanas veidnē, formas izveides un apgriešanas.

Izturēšana – šajā posmā no šķiņķa vai lāpstiņas virsmas lēni un pakāpeniski atdala mitrumu.

Žāvēšana – šķiņķus un lāpstiņas ievieto dabiskās kaltēs, kur tās paliek tik ilgi, cik nepieciešams, lai tauki dabiskā veidā uzkrātos tauku aizsargslānī. To sauc par sudado (svīšanu), un tajā brīdī šķiņķi un lāpstiņas tiek atzītas par pietiekami izžuvušām.

Šajā posmā arī tiek pabeigta šķiņķu un lāpstiņu apgriešana un formas izveide.

Minētais process ilgst vismaz sešus mēnešus.

Pēc tam šķiņķus un lāpstiņas pārvieto uz pagrabu, kur tās klasificē pēc svara, kvalitātes un formas, bet laiks, cik ilgi tām jāpaliek pagrabā, ir minēts turpmāk.

Izcirtņa svars ar asinīm kautuvē Minimālais nogatavināšanās laiks pagrabā Paredzamais svars, atstājot pagrabu Šķiņķiem 7–8 kg 8–11 kg Virs 11 kg 9 mēneši 9–12 mēneši 16 mēneši 4,5–5 kg 5–7,5 kg Virs 8 kg Lāpstiņām 5 kg Virs 5 kg 5 mēneši 6 mēneši 3,5–4 kg Virs 4 kg

Grozītā redakcija ir šāda:

“Cūkas, kas paredzētas Guijuelo šķiņķu un lāpstiņu ražošanai, ir jāaudzē saimniecībās, kas iekļautas vadības struktūras uzturētos reģistros, kur var reģistrēties jebkura saimniecība, kura atrodas noteiktajā ģeogrāfiskajā apgabalā un atbilst specifikācijas prasībām, kā arī B nodaļas nosacījumiem. Pēc priekškāju un pakaļkāju atdalīšanas sākas kaltēšanas process. Tas sastāv no turpmāk minētajiem pieciem posmiem – sālīšanas, mazgāšanas, pēcsālīšanas, kaltēšanas/nogatavināšanas un novecināšanas. Sālīšana – tā nozīmē muskuļu audu apkaisīšanu ar sāli, lai sekmētu cūkas kāju dehidrāciju un pareizu saglabāšanos. Nepieciešamais ilgums ir atkarīgs no šķiņķa vai lāpstiņas svara. Mazgāšana– šķiņķus vai lāpstiņas nomazgā ar siltu ūdeni, lai noņemtu virsmai pielipušo sāli pirms ievietošanas veidnē, formas izveides un apgriešanas. Pēcsālīšana/izturēšana – šajā posmā sāls iesūcas visā šķiņķa vai lāpstiņas masā. Kaltēšana/nogatavināšana – šķiņķi un lāpstiņas pakāpeniski zaudē mitrumu, un tas uzlabo saglabāšanās spēju. Šis posms notiek kaltēs ar dabiskiem apkārtējās vides apstākļiem un logiem uz āru, tādēļ izžūšana notiek dabiskos apstākļos. Šķiņķi un lāpstiņas paliek kaltēs tik ilgi, cik nepieciešams, lai tauki dabiskā veidā uzkrātos tauku aizsargslānī, un to sauc par sudado (svīšanu). Šajā posmā arī tiek pabeigta šķiņķu un lāpstiņu apgriešana un formas izveide. Minētais process ilgst vismaz sešus mēnešus. Novecināšana – šajā posmā šķiņķus un lāpstiņas pārvieto uz pagrabu, kur tās galīgi klasificē un tām piestiprina uzlīmi, ja tās atbilst B nodaļas prasībām attiecībā uz svaru, šķirni un kopšanu. Ražotnes var tirgot sertificētus šķiņķus un lāpstiņas bez kauliem, pa daļām vai gabalos, ja ir izveidota piemērota kontroles un marķēšanas sistēma, lai varētu nodrošināt produkta, šķiņķa vai lāpstiņas un produkta kategorijas izsekojamību. Tādēļ, kad tas ir izdarīts, par to jāinformē vadības struktūra.”

G. IESTĀDES VAI STRUKTŪRAS, KAS ATBILD PAR SPECIFIKĀCIJAS PĀRBAUDI

Teksts tiek vienkāršots, jo pārbaude par atbilstību specifikācijai ir Pārtikas rūpniecības ģenerāldirektorāta atbildība.

Pašreizējās specifikācijas redakcija ir šāda:

Aizsargāta cilmes vietas nosaukuma inspekcijas struktūra ir Regulatīvā padome, kas ir profesionāla struktūra un pārstāv ražotājus un apstrādātājus.

To sastāv no:

— priekšsēdētāja,

— priekšsēdētāja vietnieka,

— četriem locekļiem, kas pārstāv lopkopības nozari,

— četriem locekļiem, kas pārstāv apstrādes nozari,

— diviem locekļiem, kas kompetenti cūkkopības un šķiņķa ražošanas jomā.

Padomes locekļi, kas pārstāv lopkopības nozari un šķiņķa ražošanu, tiek demokrātiski ievēlēti ik pēc četriem gadiem.

1. Atbildības joma

Attiecībā uz teritoriju – apgabali, kuros produktu ražo un apstrādā.

Attiecībā uz produktu – produkti, uz kuriem attiecas aizsargātais cilmes vietas nosaukums, visos ražošanas, apstrādes, aprites un tirdzniecības posmos.

Attiecībā uz personām – fiziskās un juridiskās personas, kas iekļautas dažādos reģistros.

2. Pienākumi

— Dažādu reģistru izveide un kontrole.

— Pamatnostādņu izstrāde attiecībā uz aizsargāto šķiņķu ražošanas, iepakošanas un kvalitātes uzraudzību un kontroli. Inspekcijas un uzraudzība, ko īsteno attiecīgo iestāžu pilnvarotie inspektori, kuri darbojas objektīvi attiecībā pret ražotājiem un apstrādātājiem.

— Produkta novērtēšana.

— Aizsargātā cilmes vietas nosaukuma popularizēšana un aizsardzība.

— Lēmuma pieņemšana par disciplinārprocesa ierosināšanu par regulas prasību neizpildi.

— Darbošanās ar pilnu juridisko atbildību un spēju uzņemties saistības, piedalīšanās tiesu procesos dalībnieka statusā, pienākumu pildīšana, pārstāvot un aizsargājot cilmes vietas nosaukuma vispārīgās intereses.

Grozītā redakcija ir šāda:

“Pārtikas rūpniecības ģenerāldirektorāts Lauksaimniecības, pārtikas un vides ministrija Paseo Infanta Isabel, 1 28014 Madrid ESPAÑA Tālr.: +34 913475361/8477 Fakss: +34 913475700 dgia@magrama.es Pienākumu pārbaudīt atbilstību specifikācijai lopkopības ražošanas posmā var deleģēt inspekcijas struktūrām, kas akreditētas attiecībā uz Ibērijas (Ibérico) šķirnes kvalitātes standartu saskaņā ar UNE EN ISO/IEC 17020 standartu. Pienākumu pārbaudīt atbilstību specifikācijai apstrādes posmā var deleģēt sertificēšanas struktūrām, kas akreditētas attiecībā uz ACVN Guijuelo specifikāciju saskaņā ar UNE EN ISO/IEC 17065 standartu.”

H. MARĶĒJUMS

Vairākās rindkopās par marķējumu tika izdarīti grozījumi. Pirmais grozījums paredzēja to, ka vadības struktūrai marķējumu paziņo un nevis tā to apstiprina. Otrais grozījums, kas attiecas uz zīmogu un uzlīmju krāsu, tika izdarīts, lai to saskaņotu ar Karaļa dekrētu Nr. 4/2014 “Kvalitātes standarts Ibērijas (Ibérico) cūkgaļai, cūkas šķiņķim, lāpstiņai un kaltētai muguras karbonādei”. Trešais grozījums, kas attiecas uz zīmogu uzspiešanu, arī bija nepieciešams, lai tekstu saskaņotu ar Karaļa dekrētu Nr. 4/2014 “Kvalitātes standarts Ibērijas (Ibérico) cūkgaļai, cūkas šķiņķim, lāpstiņai un kaltētai muguras karbonādei”, jo zīmogi ir jāuzspiež kautuvē. Ceturtais grozījums, kas attiecas uz Regulatīvās padomes izdotajām numurētajām uzlīmēm, ir paredzēts, lai paskaidrotu, kas ir numurētā uzlīme un galvenokārt – kādas atšķirības pazīmes ir nepieciešamas ražotāja uzlīmei, lai to varētu izmantot aizsargātam produktam un neaizsargātam produktam, ņemot vērā Kopienas tiesību aktus par cilmes vietas nosaukumu aizsardzību, Vispārējo marķēšanas likumu un provizorisko likumprojektu par cilmes vietas nosaukumiem, ko piemēro visos autonomajos apgabalos.

Pašreizējās specifikācijas redakcija ir šāda:

Katra reģistrētā uzņēmuma komerciālais marķējums ir jāapstiprina Regulatīvajai padomei.

Uz tirgotā produkta jābūt numurētiem zīmogiem, kurus izdevusi Regulatīvā padome un uz kuriem pamanāmi jāattēlo cilmes vietas nosaukums un logotips, kā arī produkta kategorija. Zīmogam uz Ibērijas šķirnes ozolzīļu barojuma šķiņķa ir jābūt sarkanā krāsā, bet zīmogam uz Ibērijas šķirnes jaukta tipa vai lopbarības barojuma šķiņķa – dzeltenā krāsā (atbilstoši paraugam attēlā).

Šie zīmogi ir jāuzspiež reģistrētā ražotnē tādā veidā, lai tos nevarētu izmantot atkārtoti.

Tādējādi, lai produktu varētu laist tirgū, tam jāpiestiprina numurēta uzlīme, ko izdevusi Regulatīvā padome (atbilstoši paraugam).

Specifikācijas grozītā redakcija ir šāda:

Katra reģistrētā uzņēmuma komerciālais marķējums, ko izmanto produktiem, uz kuriem attiecas ACVN Guijuelo, ir jāpaziņo vadības struktūrai, lai nodrošinātu šā nosaukuma pareizu lietošanu.

Ja ražotājs lieto vienu un to pašu preču zīmi, pārdodot aizsargātus produktus un produktus, kas nav aizsargāti, ir jānodrošina to atšķiršana, iekļaujot aizsargātā produkta komerciālajā marķējumā ACVN Guijuelo logotipu.

ACVN Guijuelo logotips vienmēr jālieto saskaņā ar turpmāk minētajām tiesību aktu prasībām.

Uz tirgū laista produkta jābūt numurētam un pret viltošanu aizsargātam zīmogam un attiecīgai uzlīmei. Uz tās pamanāmi jāattēlo ACVN Guijuelo nosaukums un/vai logotips, ES simbols un produkta kategorija saskaņā ar B nodaļas tirdzniecības nosaukumiem. Vajadzības gadījumā uz uzlīmes var attēlot arī vārdus “Gran Selección”.

Zīmogi ir jāuzspiež kautuvē tādā veidā, lai tos nevarētu izmantot atkārtoti.

Uzlīmes ir jāpiestiprina ražotnē, kad beidzas minimālais ražošanas periods un pirms šķiņķu un lāpstiņu nosūtīšanas patēriņam.

I. VALSTS TIESĪBU AKTU PRASĪBAS

Šī iedaļa tika svītrota, jo tā nav paredzēta Regulā (ES) Nr. 1151/2012.

VIENOTS DOKUMENTS

GUIJUELO

ES Nr.: ES-PDO-0117-01320 – 10.3.2015.

ACVN ( X ) AĢIN ( )

1. Nosaukums

Guijuelo

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.2. grupa. Gaļas produkti (termiski apstrādāti, sālīti, kūpināti u. c.)

3.2. Produkta apraksts, uz kuru attiecas 1. punktā minētais nosaukums

Apraksts. ACVN Guijuelo šķiņķi un lāpstiņas ir gaļas produkti, kas iegūti, veicot tādu priekškāju un pakaļkāju sālīšanu, mazgāšanu, pēcsālīšanu, kaltēšanu/nogatavināšanu un novecināšanu, kas iegūtas no Ibērijas šķirnes cūkām vai Ibērijas šķirnes un Duroc šķirnes krustojuma cūkām ar vismaz 75 % Ibērijas šķirnes asiņu saskaņā ar valsts tiesību aktiem.

Morfoloģiskās iezīmes. Produktiem ir iegarena un stilizēta forma un to svars sasniedz vismaz 6,5 kg un 3,7 kg attiecīgi šķiņķiem un lāpstiņām no tīršķirnes cūkām un vismaz 7 kg un 4 kg attiecīgi šķiņķiem un lāpstiņām no cūkām ar 75 % Ibērijas šķirnes asiņu. Tiem nav nobrāzumu, lūzumu vai traumu un kājas daļa nav noņemta, izņemot gadījumus, kad tos pārdod atkaulotus, pa daļām vai gabalos.

Organoleptiskās īpašības. Izcirtņa virsma ir izteikti sārtā vai purpursarkanā krāsā, ar spīdīgu izskatu un svītrām uz taukaudiem. Tam ir maiga, salda vai nedaudz sāļa garša un raksturīgs aromāts, atkarībā no dzīvnieka barošanas veida pirms kaušanas.

Šķiņķus un lāpstiņas iedala turpmāk minētajās tirdzniecības kategorijās.

I kategorija. 100 % Ibērijas šķirnes ozolzīļu barojuma šķiņķis no 100 % Ibērijas šķirnes cūkām. Gataviem šķiņķiem ir jāsver vairāk nekā 6,5 kg, un ražošanas procesam ir jānotiek vismaz 730 dienas. Ja šīs kategorijas šķiņķa ražošanas procesa minimālais ilgums pārsniedz 800 dienas, marķējumā pēc izvēles var iekļaut vārdus “Gran Selección” tajā pašā vizuālajā laukā, kur norādīts tirdzniecības nosaukums.

100 % Ibērijas šķirnes ozolzīļu barojuma lāpstiņa no 100 % Ibērijas šķirnes cūkām. Gatavām lāpstiņām ir jāsver vairāk nekā 3,7 kg, un ražošanas procesam ir jānotiek vismaz 365 dienas. Ja šīs kategorijas lāpstiņu ražošanas procesa minimālais ilgums pārsniedz 425 dienas, marķējumā pēc izvēles var iekļaut vārdus “Gran Selección” tajā pašā vizuālajā laukā, kur norādīts tirdzniecības nosaukums.

II kategorija. Ibērijas šķirnes ozolzīļu barojuma šķiņķis no 75 % Ibērijas šķirnes cūkām. Gataviem šķiņķiem ir jāsver vairāk nekā 7 kg, un ražošanas procesam ir jānotiek vismaz 730 dienas. Ja šīs kategorijas šķiņķa ražošanas procesa minimālais ilgums pārsniedz 800 dienas, marķējumā pēc izvēles var iekļaut vārdus “Gran Selección” tajā pašā vizuālajā laukā, kur norādīts tirdzniecības nosaukums.

Ibērijas šķirnes ozolzīļu barojuma lāpstiņa no 75 % Ibērijas šķirnes cūkām. Gatavām lāpstiņām ir jāsver vairāk nekā 4 kg, un ražošanas procesam ir jānotiek vismaz 365 dienas. Ja šīs kategorijas lāpstiņu ražošanas procesa minimālais ilgums pārsniedz 425 dienas, marķējumā pēc izvēles var iekļaut vārdus “Gran Selección” tajā pašā vizuālajā laukā, kur norādīts tirdzniecības nosaukums.

III kategorija. Ibērijas šķirnes ganījuma, rupjās lopbarības barojuma šķiņķis no cūkām ar vismaz 75 % Ibērijas šķirnes asiņu. Gataviem šķiņķiem ir jāsver vairāk nekā 6,5 kg attiecībā uz 100 % Ibērijas šķirnes šķiņķi un 7 kg attiecībā uz 75 % Ibērijas šķirnes šķiņķi, un ražošanas procesam ir jānotiek vismaz 730 dienas.

Ibērijas šķirnes ganījuma, rupjās lopbarības barojuma lāpstiņa no cūkām ar vismaz 75 % Ibērijas šķirnes asiņu. Gatavām lāpstiņām ir jāsver vairāk nekā 3,7 kg attiecībā uz 100 % Ibērijas šķirnes lāpstiņu un 4 kg attiecībā uz 75 % Ibērijas šķirnes lāpstiņu, un ražošanas procesam ir jānotiek vismaz 365 dienas.

3.3. Dzīvnieku barība (tikai dzīvnieku izcelsmes produktiem) un izejvielas (tikai apstrādātiem produktiem)

Ģeogrāfiskais apgabals, kurā audzē iepriekš minētās cūkas, aptver apgabalu, kurā tradicionāli ir notikusi Ibērijas šķirnes cūku ekstensīva audzēšana dehesa (ozolu audžu) ekosistēmā gan dehesa, gan zālāju lopkopības saimniecībās, kas ir Ibērijas šķirnes cūku tradicionālā audzēšanas metode.

Galvenie apstākļi, kas nosaka Ibērijas šķirnes cūku kvalitāti un līdz ar to arī aizsargāto šķiņķu un lāpstiņu turpmāko organoleptisko kvalitāti un nodrošina ACVN Guijuelo šķiņķiem un lāpstiņām raksturīgo kvalitāti un īpašības, ir šo cūku barošanas veids un kopšana ekstensīvās saimniekošanas sistēmā galīgajā nobarošanas posmā, pilnībā izmantojot dehesa resursus, t. i., ozolzīles, dabiskās ganības un rugaines. Ražošanas ģeogrāfiskais apgabals ir noteikts un tajā ir īpaši ražošanas apstākļi, piemēram, nepieciešamība aplēst akmeņozolu, korķa ozolu un panga ozolu zīļu daudzumu, kas cūkām pieejami visās kalnu ganībās, un noteikt maksimālo cūku skaitu, kas tur var baroties. Turklāt tiek veiktas pārbaudes, lai pārliecinātos, vai tiek izpildīti īpašie nosacījumi; piemēram, tiek veiktas iepriekš neizziņotas inspekcijas, lai pārbaudītu, vai cūkas tiek barotas ar ozolzīlēm un dabiskās ganībās un vai to kopšana nobarošanas posmā notiek ekstensīvi.

3.4. Īpaši ražošanas posmi, kas jāveic noteiktajā ģeogrāfiskajā apgabalā

Ibērijas šķirnes cūkām ir jāpiedzimst ražošanas ģeogrāfiskajā apgabalā, tās jāaudzē un jānobaro šajā apgabalā. Pēc nokaušanas dzīvnieku apstrādei un sadalīšanai, paredzot sālīšanas, mazgāšanas, pēcsālīšanas/izturēšanas, kaltēšanas/nogatavināšanas un novecināšanas posmus, ir jānotiek ģeogrāfiskajā apgabalā, kas noteikts specifikācijā.

3.5. Īpaši noteikumi to produktu griešanai, rīvēšanai, iepakošanai u. c., uz kuriem attiecas reģistrētais nosaukums

Ražotnes var tirgot sertificētus šķiņķus un lāpstiņas bez kauliem, pa daļām vai gabalos, ja ir izveidota piemērota kontroles un marķēšanas sistēma, lai varētu nodrošināt produkta, šķiņķa vai lāpstiņas un produkta kategorijas izsekojamību.

Tādēļ, kad tas ir izdarīts, par to jāinformē vadības struktūra.

3.6. Īpaši noteikumi to produktu marķēšanai, uz kuriem attiecas reģistrētais nosaukums

Kautuvē visām cūku priekškājām un pakaļkājām, no kurām izgatavos aizsargātos šķiņķus un lāpstiņas, ir jāuzspiež numurēts zīmogs.

Zīmogā ir pamanāmi jāattēlo ACVN Guijuelo nosaukums un/vai logotips, kura krāsām ir jāatbilst tām, kas katrai kategorijai paredzētas kvalitātes standartā Ibērijas (Ibérico) cūkgaļai, cūkas šķiņķim, lāpstiņai un kaltētai muguras karbonādei, proti:

— melnā krāsā– 100 % Ibērijas šķirnes ozolzīļu barojuma šķiņķim vai lāpstiņai,

— sarkanā krāsā– 75 % Ibērijas šķirnes ozolzīļu barojuma šķiņķim vai lāpstiņai,

— zaļā krāsā– Ibērijas šķirnes ganījuma, rupjās lopbarības barojuma šķiņķim vai lāpstiņai.

Pabeidzot ražošanas procesu, produkts tiek sertificēts, piestiprinot tam numurētu uzlīmi, kas attiecas uz ACVN Guijuelo, ar ES simbolu un Guijuelo preču zīmi un norādot produkta veidu, šķirni un produkta kategoriju, kuras pamatā ir dzīvnieka barošanas veids.

Uzlīmē vienmēr ir jāiekļauj komerciālais marķējums, kas ražotājam jāpaziņo vadības struktūrai.

Ja ražotājs lieto vienu un to pašu preču zīmi, pārdodot aizsargātus produktus un produktus, kas nav aizsargāti, ir jānodrošina to atšķiršana, iekļaujot aizsargātā produkta komerciālajā marķējumā ACVN logotipu.

4. Precīza ģeogrāfiskā apgabala definīcija

Ražošanas apgabals. Apgabals, kurā tradicionāli audzē Ibērijas šķirnes cūkas, atrodas Spānijas rietumos un dienvidrietumos. Tas sastāv no vairākiem lauksaimniecības rajoniem, kuros dominē dehesa un zālāji, šādās provincēs: Zamora (Duero Bajo un Sayago rajoni), Segovia (Cuellar rajons), Ávila (Piedrahita-Barco, Arévalo un Ávila rajoni), Salamanca (visi rajoni), Cáceres (visi rajoni), Badajoz (visi rajoni), Toledo (Talavera un La Jara rajoni), Ciudad Real (Montes Norte un Montes Sur rajoni), Sevilla (Sierra Norte rajons), Córdoba (Los Pedroches, La Sierra un Campiña Baja rajoni) un Huelva (La Sierra, Andévalo Occidental un Andévalo Oriental rajoni).

Apstrādes apgabals. Tas sastāv no turpmāk minētajām septiņdesmit astoņām (78) pašvaldībām Salamankas (Salamanca) provinces dienvidaustrumu daļā, kurā reljefs un klimats ir veicinājuši gaļas apstrādes rūpniecības izveidošanos, kas specializējusies Ibērijas šķirnes cūku gaļas apstrādē, un attiecīgās pašvaldības atrodas tieši Salamankas dehesa vidusdaļā, Salamankas provinces dienvidaustrumu daļā, vietā, kur satiekas Béjar un Francia kalnu grēdas: Alberca (La), Aldeacipreste, Aldeanuela de la Sierra, Aldeavieja de Tormes, Bastida (La), Béjar, Cabaco (El), Cabeza de Béjar (La), Cabezuela de Salvatierra, Campillo de Salvatierra, Calzada de Béjar, Candelario, Cantagallo, Casafranca, Casas del Conde (Las), Cepeda, Cereceda de la Sierra, Cerro (El), Cespedosa, Cilleros de la Bastida, Colmenar de Montemayor, Cristóbal, Endrinal de la Sierra, Escurial de la Sierra, Frades de la Sierra, Fresnedoso, Fuenterroble de Salvatierra, Fuentes de Béjar, Garcibuey, Guijo de Ávila, Guijuelo, Herguijuela de la Sierra, Herguijuela del Campo, Horcajo de Montemayor, Hoya (La), Lagunilla, Ledrada, Linares de Riofrío, Madroñal, Miranda del Castañar, Mogarraz, Molinillo, Monforte de la Sierra, Monleón, Montemayor del Río, Navacarros, Nava de Béjar, Nava de Francia, Navalmoral de Béjar, Navarredonda de la Rinconada, Palacios de Salvatierra, Peñacaballera, Peromingo, Pinedas, Puebla de San Medel, Puerto de Béjar, Rinconada de la Sierra (La), Sanchotello, San Esteban de la Sierra, San Martín de Castañar, San Miguel de Robledo, San Miguel de Valero, Santibáñez de la Sierra, Santos (Los), Sequeros, Sierpe (La), Sorihuela, Sotoserrano, Tamanes, Tejeda y Segoyuela, Tornadizos, Valdefuentes de Sangusín, Valdehijaderos, Valdelacasa, Valdelageve, Valero, Valverde de Valdelacasa un Villanueva del Conde.

5. Saikne ar ģeogrāfisko apgabalu

Jāatšķir ģeogrāfiskais apgabals, kurā Ibērijas šķirnes cūkas audzē un kas tiek apzīmēts kā ražošanas apgabals, no ģeogrāfiskā apgabala, kurā šķiņķus un lāpstiņas apstrādā un kas tiek apzīmēts kā apstrādes apgabals.

Šķirnes vietējā izcelsme, apstrādes apgabala klimats, kas ir ļoti piemērots lēni kaltējamu gaļas produktu ražošanai, un gadsimtiem ilgās gaļas apstrādes tradīcijas – tas viss kopā piešķir šim produktam tā īpatnējo raksturu.

Ražošanas apgabala klimats un reljefs atbilst dehesa ekosistēmai, ko raksturo lieli mežainu ganību un pļavu plašumi, kuros lopkopība tradicionāli ir bijusi būtiska nodarbošanās, kas stingri iesakņojusies šajā zemē.

Ganības sastāv no dabiskām zālaugu platībām, kas pielāgojušās šā apgabala klimatiskajiem un augsnes apstākļiem. Vietām tās ir tipiskas kalnu reģioniem, lai gan pārsvarā tur aug augstieņu sugas, kā arī stiebrzāles un tauriņzieži.

Galvenās koku sugas, ar ko apaugusi dehesa, ir Quercus spp. Šo sugu koku augļus, ozolzīles, izmanto visaugstākās kvalitātes cūku nobarošanai.

Apgabals, kurā cūku šķiņķus un lāpstiņas apstrādā, atrodas Salamankas plakankalnē, vidēji 975 metrus virs jūras līmeņa. Tajā ir kontinentāls klimats ar ilgām un aukstām ziemām, ilgstošu salu un zemu relatīvo mitrumu, un šie apstākļi apgabalā ir ļāvuši izveidot gaļas apstrādes rūpniecību, kurā jau vismaz 200 gadus izmanto tradicionālās ražošanas metodes.

Tā kā apgabals atrodas starp Béjar kalnu grēdu un La Peña de Francia virsotni, valdošie vēji ir ļoti stipri un sausi un atvieglo produkta žāvēšanu un turpmāko saglabāšanu.

Apstākļi, kas atšķir aizsargāto šķiņķu un lāpstiņu ražošanai izmantotās izejvielas, ir Ibērijas šķirnes cūku konkrētās īpatnības, tradicionālā lopkopības sistēma, cūku barošanas veids un fakts, ka kaušanas brīdī tās ir vecākas. Kopā ar apstrādes apgabala konkrētajām īpatnībām un lēno kaltēšanas procesu tie piešķir produktam tādas īpašības, kas to atšķir no visiem pārējiem gaļas produktiem, pateicoties īpašajām organoleptiskajām īpašībām. Īpaši jāatzīmē produkta maigā garša, kuras iemesls ir zemais sāls saturs, pretēji citiem Spānijas gaļas produktiem, gaļas sārtā krāsa, kuras iemesls ir mērenā apkārtējās vides temperatūra žāvēšanas procesa laikā, produkta taukainā konsistence, kuras iemesls ir dzīvnieku barošanas veids, un produkta izteikti lāsumainais izskats ar intramuskulāro tauku svītrām, kura iemesls ir dzīvnieku šķirne un cūku audzēšanas sistēma, izmantojot dehesa un zālājus.

Guijuelo šķiņķu un lāpstiņu kvalitāte ar ģeogrāfisko apgabalu ir saistīta divējādi – pirmkārt, audzējot Ibērijas šķirnes cūkas ražošanas apgabala dehesa un, otrkārt, apstrādājot šos šķiņķus un lāpstiņas apstrādes apgabalā, kurš ir daudz mazāks par ražošanas apgabalu un kurā tradīcijas un īpašie klimatiskie apstākļi (zemais nokrišņu daudzums, mērenā apkārtējās vides temperatūra un spēcīgie vēji, ko izraisa apgabala atrašanās augstienē starp divām kalnu grēdām utt.) ir ļāvuši izveidot cūkgaļas apstrādes rūpniecību, kas ir īpaši specializējusies Ibērijas šķirnes cūku produkcijas ražošanā.

Ražošanas posms risinās noteiktos rajonos Spānijas dienvidrietumos, kur saimniecības atrodas dehesa, mežainu ganību eksosistēmā, ko raksturo Quercus sugas koki, kuru augļi, ozolzīles, kad tos apēd cūkas, ļauj iegūt visaugstākās kvalitātes produktus. Cūkas tiek audzētas ekstensīvā lauksaimniecības sistēmā, ko sauc par montanera (barošanu ar ozolzīlēm), tās ir atļauts piebarot galīgā nobarošanas posma laikā, un tas ir būtisks faktors attiecībā uz galaprodukta atšķirīgo kvalitāti. Tas nozīmē, ka lopkopju tehnoloģiskā kompetence darbā ar cūkām nodrošina pietiekamu dzīvnieku labturību un veselību, kā arī dehesa piedāvāto dabas resursu izmantošanu.

Šķiņķu un lāpstiņu apstrādes dažādie posmi, kas notiek ģeogrāfiskajā apgabalā, kurš noteikts kā apstrādes apgabals, piešķir produktiem to atšķirīgās organoleptiskās īpašības. Ražošanas process ir komplekss, jo produkta galīgo kvalitāti ietekmē daudzi faktori, tādēļ tehnoloģiskā kompetence, kas tiek nodota tālāk no paaudzes paaudzē, ir apstāklis, kas piešķir šim produktam unikalitāti un nodrošina šķiņķu ražošanas meistaram prasmes, kas nepieciešamas, lai atkarībā no klimatiskajiem apstākļiem varētu aplēst vajadzīgo laiku, kurā produkts var pakāpeniski nogatavoties un iegūt vajadzīgās organoleptiskās īpašības ar minimālu sāls daudzumu, un nodrošināt pārtikas nekaitīgumu saistībā ar vides apstākļiem (temperatūru, mitrumu un ventilāciju) visos ražošanas posmos, kas notiek pēc sālīšanas, ņemot vērā to, ka šis process notiek dabiskās kaltēs.

Pēc nokaušanas un liemeņa sadalīšanas izejvielas secīgi apstrādā turpmāk minētajos procesos.

— Sālīšana – tā paredz apkaisīt ar sāli gaļas virskārtu.

— Mazgāšana – pēc sālīšanas to sāli, kas pielipis virsmai, nomazgā ar dzeramo ūdeni un gaļu noslauka.

— Pēcsālīšana/izturēšana – šajā posmā, kura ilgums atšķiras, sāls vienmērīgi iesūcas visā šķiņķa vai lāpstiņas masā.

— Kaltēšana/nogatavināšana – šajā posmā šķiņķis vai lāpstiņa pakāpeniski zaudē mitrumu.

— Novecināšana – šajā posmā notiek bioķīmiskās reakcijas, kurās iegūst savienojumus, kas nodrošina produkta garšas un aromātiskās īpašības.

Atsauce uz specifikācijas publikāciju

(Šīs regulas 6. panta 1. punkta otrā daļa.)

http://www.magrama.gob.es/es/alimentacion/temas/calidad-agroalimentaria/PLIEGO_GUIJUELO_vers_10-03-15_tcm7-357644.pdf

(1) OV L 343, 14.12.2012., 1. lpp.